b'\n_START_ARTICLE_\nMentalizmas\n_START_PARAGRAPH_\nMentalizmas\xc2\xa0\xe2\x80\x93 iliuzijos meno \xc5\xa1aka, kurios atstov\xc5\xb3, vadinam\xc5\xb3 mentalistais, pagrindinis tikslas yra naudojantis savo ypatingai i\xc5\xa1lavintais geb\xc4\x97jimais sukurti valdymo mintimis iliuzij\xc4\x85. Mentalizmo pasirodymo metu \xc5\xbei\xc5\xabrovams demonstruojami min\xc4\x8di\xc5\xb3 skaitymo, prana\xc5\xa1avimo, ai\xc5\xa1kiaregyst\xc4\x97s, telekinez\xc4\x97s, \xc5\xbemogaus min\xc4\x8di\xc5\xb3 valdymo bei manipuliavimo triukai.\n_START_SECTION_\nIstorija ir \xc5\xbeymiausi mentalistai\n_START_PARAGRAPH_\nMentalizmo i\xc5\xa1takos siekia seniausius laikus, kai tai nebuvo traktuojama kaip meno \xc5\xa1aka. \xc4\xaera\xc5\xa1\xc5\xb3 apie \xc5\xbeynius bei ai\xc5\xa1kiaregius randama dar Biblijos Senajame Testamente ir Senov\xc4\x97s Graikijos ra\xc5\xa1tuose\xc2\xa0\xe2\x80\x93 tuo metu tai buvo laikoma antgamtini\xc5\xb3 gali\xc5\xb3 aprai\xc5\xa1komis. Ta\xc4\x8diau oficialiai mentalizmo pradininku laikomas ital\xc5\xb3 diplomatas bei magas Girolamo Scoto (XVI a. pabaiga). Kai kurie jo praktikuoti mentalizmo triukai vis dar atlikin\xc4\x97jami \xc5\xa1i\xc5\xb3 dien\xc5\xb3 mentalist\xc5\xb3. G. Scoto taip pat yra pirmasis \xc5\xbeinomas magas \xc4\xafam\xc5\xbeintas portrete._NEWLINE_Mentalizmas kaip pramoga prad\xc4\x97tas traktuoti XVIII a. ital\xc5\xb3 mentalisto Joseph Pinetti (1750\xe2\x80\x931800), kuris buvo pirmasis perk\xc4\x97l\xc4\x99s pasirodymus i\xc5\xa1 miesto gatvi\xc5\xb3 \xc4\xaf teatro sales. Tai \xc5\xa1iai iliuzijos meno \xc5\xa1akai suteik\xc4\x97 solidumo ir prabangos \xc4\xafsp\xc5\xabd\xc4\xaf, kuris nebl\xc4\x97sta iki \xc5\xa1i\xc5\xb3 dien\xc5\xb3._NEWLINE_XX a. prad\xc5\xbeioje mentalizmas buvo prad\xc4\x97tas populiarinti per radij\xc4\x85 bei televizij\xc4\x85\xc2\xa0\xe2\x80\x93 amerikietis Joseph Dunninger (1892\xe2\x80\x931975) buvo pirmasis mentalistas pritaik\xc4\x99s savo pasirodymus televizijos formatui. \xe2\x80\x9eThe Dunninger Show\xe2\x80\x9c (1955\xc2\xa0m.) buvo viena pirm\xc5\xb3j\xc5\xb3 televizijos laid\xc5\xb3 apie mentalizm\xc4\x85._NEWLINE_Prie mentalizmo meno vystymosi nepaprastai daug prisid\xc4\x97jo amerikie\xc4\x8di\xc5\xb3 mentalistas Theodore Annemann (1907\xe2\x80\x931942), kuris ra\xc5\xa1\xc4\x97 knygas bei \xc5\xbeurnalus \xc5\xa1ia tematika. Daug T. Annemnann apra\xc5\xa1yt\xc5\xb3 iliuzijos meno subtilybi\xc5\xb3 bei triuk\xc5\xb3 naudojami ir \xc5\xa1i\xc5\xb3 dien\xc5\xb3 mentalist\xc5\xb3._NEWLINE_Vienu \xc5\xbeymiausi\xc5\xb3 \xc5\xa1iandienini\xc5\xb3 mentalist\xc5\xb3 laikomas David Berglas. Tituluojamas \xe2\x80\x9evienu geriausi\xc5\xb3 gyvenan\xc4\x8di\xc5\xb3 mag\xc5\xb3\xe2\x80\x9c D. Berglas \xc5\xbeinomas ne vien d\xc4\x97l begal\xc4\x97s stulbinan\xc4\x8di\xc5\xb3 triuk\xc5\xb3, toki\xc5\xb3 kaip cigaret\xc4\x97s r\xc5\xabkymas po vandeniu, \xc4\xafvarios \xe2\x80\x9eRusi\xc5\xa1kos rulet\xc4\x97s\xe2\x80\x9c variacijos ar pulso sustabdymas\xc2\xa0\xe2\x80\x93 vienas \xc5\xbeymiausi\xc5\xb3 mentalisto pasiekimas yra \xe2\x80\x9e\xc5\xa0ventuoju Graliu\xe2\x80\x9c kort\xc5\xb3 magijoje tituluojamas triukas \xe2\x80\x9eThe Berglas Effect\xe2\x80\x9c, taip pat \xc5\xbeinomas kaip \xe2\x80\x9eAny Card At Any Number\xe2\x80\x9c. 1999\xc2\xa0m. D. Berglas \xc4\xafk\xc5\xabr\xc4\x97 magijos meno skatinimo fond\xc4\x85, kurio d\xc4\x97ka prad\xc4\x97jo populiar\xc4\x97ti magijos meno mokymasis._NEWLINE_Visuomen\xc4\x97s po\xc5\xbei\xc5\xabr\xc4\xaf \xc4\xaf \xc5\xa1iuolaikin\xc4\xaf mentalizm\xc4\x85 visi\xc5\xa1kai pakeit\xc4\x97 brit\xc5\xb3 mentalistas, hipnotizuotojas, paranormali\xc5\xb3 rei\xc5\xa1kini\xc5\xb3 skeptikas Derren Brown. \xc4\xaepatingai populiariu D. Brown tapo po savo fenomenali\xc5\xb3 min\xc4\x8di\xc5\xb3 skaitymo pasirodym\xc5\xb3, taip pat kardinaliai keit\xc4\x97 susiformavusi\xc4\x85 nuomon\xc4\x99 apie mentalizmo men\xc4\x85, pasirodymuose prid\xc4\x97damas daug \xc5\xa1ou element\xc5\xb3, dinamikos, \xc5\xbeaismingumo\xc2\xa0\xe2\x80\x93 Derren Brown d\xc4\x97ka mentalizmas tapo tokiu, kok\xc4\xaf j\xc4\xaf matome \xc5\xa1iandien\xc4\x85.\n_START_SECTION_\nMentalizmo naudojimas politiniais tikslais\n_START_PARAGRAPH_\nMentalizmo triuk\xc5\xb3 naudojimas fiksuojamas ne tik pramog\xc5\xb3 pasaulyje\xc2\xa0\xe2\x80\x93 pas\xc4\x85mon\xc4\x97s kontrol\xc4\x97 taip pat buvo naudojama siekiant paveikti \xc5\xbemones asmeniniais ar politiniais tikslais. Vienas garsiausi\xc5\xb3 pavyzd\xc5\xbei\xc5\xb3 yra laikomas austr\xc5\xb3 kilm\xc4\x97s mentalistas, hipnotizuotojas, astrologas Erik Jan Hanussen (1889\xe2\x80\x931933). 1932\xc2\xa0m. mentalistas ved\xc4\x97 priva\xc4\x8dias pamokas Adolfui Hitleriui ir mok\xc4\x97 j\xc4\xaf masin\xc4\x97s hipnoz\xc4\x97s subtilybi\xc5\xb3. Pana\xc5\xa1aus pob\xc5\xabd\xc5\xbeio santykius su Josifu Stalinu palaik\xc4\x97 lenk\xc5\xb3 psichologas ir telepatas Wolf Messing (1899\xe2\x80\x931974)\xc2\xa0\xe2\x80\x93 jis u\xc5\xbesi\xc4\x97m\xc4\x97 KGB pareig\xc5\xabn\xc5\xb3 apmokymais. Paslaptingomis istorijomis taip pat apipintas rus\xc5\xb3 mistikas Grigorijus Rasputinas (1872\xe2\x80\x931916)\xc2\xa0\xe2\x80\x93 pasitelk\xc4\x99s savo i\xc5\xa1lavintais geb\xc4\x97jimais (sakoma, kad hipnoz\xc4\x97s b\xc5\xabdu), daugiau nei de\xc5\xa1imtmet\xc4\xaf G. Rasputinas tur\xc4\x97jo daug \xc4\xaftakos caro \xc5\xa1eimai bei valstyb\xc4\x97s reikalams.\n_START_SECTION_\nMentalizmas Lietuvoje\n_START_PARAGRAPH_\nLietuvoje mentalizmo menas\xc2\xa0\xe2\x80\x93 nauja ir tik prad\xc4\x97jusi populiar\xc4\x97ti meno \xc5\xa1aka. Pirmasis prad\xc4\x97j\xc4\x99s populiarinti mentalizm\xc4\x85 Lietuvoje yra kaunietis Nicholas Kin. Baltijos \xc5\xa1ali\xc5\xb3 rekordininkas, tarptautini\xc5\xb3 konkurs\xc5\xb3 laureatas, mentalisto Urio Gelerio ir iliuzionisto Criss Angel organizuoto grandiozinio Ukrainos TV projekto \xe2\x80\x9ePhenomenon\xe2\x80\x9c publikos numyl\xc4\x97tinis Nicholas Kin laikomas vienu perspektyviausi\xc5\xb3 ne tik Lietuvos, bet ir savo kartos mentalist\xc5\xb3.'